**RAHAPESU ANDMEBÜROO JUHEND RAHVUSVAHELISTE FINANTSSANKTSIOONIDE RAKENDAMISEKS**

Käesolevas juhendis antakse ülevaade, millised on rahvusvahelise sanktsiooni seadusest (edaspidi RSanS) tulenevad nõuded füüsilistele ja juriidilistele isikutele rahvusvaheliste finantssanktsioonide rakendamise osas.

# Rahvusvaheline sanktsioon ja subjekt

Rahvusvaheline sanktsioon on välispoliitika meede, mille eesmärk on toetada rahu säilitamist või taastamist, rahvusvahelist julgeolekut, demokraatiat või õigusriigi põhimõtet, inimõiguste ja rahvusvahelise õiguse järgimist või muude Ühinenud Rahvaste Organisatsiooni põhikirja või Euroopa Liidu ühise välis- ja julgeolekupoliitika eesmärkide saavutamist.

Rahvusvahelise sanktsiooni kehtestamise eesmärk kitsamalt on suunata riike, üksusi, rühmitusi või isikuid järgima rahvusvahelise õiguse norme ja põhimõtteid, muuta sanktsioneeritud tegevuse jätkamine võimalikult kulukaks ja ebamugavaks või tõkestada sanktsioonide adressaadi vastuvõetamatut tegevust. Tavaliselt on sellisteks piiravateks meetmeteks mitmesugused keelud (näiteks äritegevusele, reisimisele, diplomaatilistele suhetele või kultuurikoostööle), mis oma negatiivse iseloomuga peaks avaldama mõju sanktsioneeritud isikutele ja nende käitumisele.

Rahvusvahelise sanktsiooni subjektiks, ehk üksuseks, kelle suhtes rakendatakse sanktsiooni, võib olla riik, teatud territoorium, territoriaalne üksus, režiim, organisatsioon, ühendus või rühmitus, füüsiline või juriidiline isik, asutus, seltsing või muu üksus, kes on rahvusvahelist sanktsiooni kehtestavas või rakendavas meetmes subjektina välja toodud. On oluline teada, et rahvusvaheliste sanktsioonide subjektid ei pruugi olla seotud kuritegeliku tegevusega, vaid tegemist võib olla isikutega, kes tegutsevad täies teadmises, et nende tegevus on kooskõlas õiguskorraga, ning nad ise ei pruugi midagi teada nende suhtes kehtestatud sanktsioonidest.

# Finantssanktsioon

Finantssanktsioon on rahvusvaheline sanktsioon (piirav meede), millega täielikult või osaliselt tõkestatakse rahvusvahelise finantssanktsiooni subjektil rahaliste vahendite ja majandusressursside kasutamine ja käsutamine või nende tema valdusesse andmine, sealhulgas on tegemist finantssanktsiooniga, kui:

1. kohustatakse külmutama rahvusvahelise finantssanktsiooni subjekti rahalised vahendid ja majandusressursid;
2. keelatakse finantssanktsiooni subjektile rahaliste vahendite ja majandusressursside kättesaadavaks tegemine;
3. keelatakse rahvusvahelist sanktsiooni rakendavas õigusaktis ettenähtud tingimustel laenu ja krediidi andmine ning hoiuse-, makse-, väärtpaberi- või muu konto avamine ja kasutamine;
4. keelatakse rahvusvahelist sanktsiooni rakendavas õigusaktis ettenähtud tingimustel hoiuse-, makse-, väärtpaberi- või muu konto avamine ja kasutamine;
5. keelatakse rahvusvahelist sanktsiooni rakendavas õigusaktis ettenähtud tingimustel väärtpaberitehingud, kindlustuslepingu sõlmimine, investeerimine või eespool loetletud tegevustega seotud ärisuhte alustamine või jätkamine, nõustamine või muu finantsteenuse osutamine.

Rahvusvahelisi finantssanktsioone peavad rakendama kõik Eesti territooriumil ja õigusruumis tegutsevad isikud (kõik füüsilised ja juriidilised isikud) vastava sanktsioone rakendava õigusakti jõustumisel. Euroopa Liidu kehtestatud sanktsioonide osas on kohustus laiendatav kogu EL territooriumile ja õigusruumile.

Nimetatud kohustus on üldine st kehtib kõigile liidu territooriumil või õigusruumis tegutsevatele isikutel sh ei ole oluline, kas isiku näol on tegemist residendi või mitteresidendiga.

# Kehtestatud ja jõus olevate finantssanktsioonide info ja otsing

Sanktsioonide rakendamist reguleerib Eestis rahvusvahelise sanktsiooni seadus[[1]](#footnote-1), mis ise küll ühtegi sanktsiooninimekirja (režiimi) ei kehtesta, kuid annab üldise õigusraamistiku sanktsioonide rakendamiseks.

Konkreetsed sanktsioone kehtestavad õigusaktid antakse tavapäraselt kas Euroopa Liidu Nõukogu määrusega või Ühinenud Rahvaste Organisatsiooni julgeolekunõukogu resolutsiooniga. Õigus sanktsioonide kehtestamiseks on ka Vabariigi Valitsusel.

Rahapesu andmebüroo (edaspidi RAB) annab ülevaate rahvusvahelistest finantssanktsioonidest oma kodulehel[[2]](#footnote-2), kusjuures üldsust teavitatakse kodulehe vahendusel nii finantssanktsiooni kehtestamise, muutmise kui lõpetamise korral. Lisaks RAB-i veebilehel uudistena kajastatud finantssanktsioone rakendavate õigusaktide muudatustele, on veebilehel leitavad veel finantssanktsiooni subjektide koondnimekirjad ja subjektide otsingumootor. Otsingumootor võimaldab tuvastada subjektid, kelle suhtes tuleb kohaldada piiravat meedet. Kõnealune veebiotsingu lahendus on seotud Euroopa Komisjoni hallatava finantssanktsioonide andmebaasiga[[3]](#footnote-3), mis sisaldab andmeid kõikide sanktsiooni subjektide osas, kelle suhtes tuleb sellist tüüpi finantssanktsiooni kohaldada.

Märkida tuleb, et otsingumootorist ei ole suure tõenäosusega leitavad isikud, kes tegutsevad omakorda mõne sanktsioneeritud isiku kontrolli all või on nendega seotud, sest nad ei ole ise lisatud sanktsiooninimekirjadesse.

Infot kõikide sanktsioonirežiimide kohta koondab samuti Euroopa Liidu sanktsiooniveeb (EU Sanctions Map[[4]](#footnote-4)). Sanktsiooniveeb annab ülevaate kõikidest sanktsioonirežiimidest, mis kohalduvad EL jurisdiktsioonis.

Finantssanktsiooni kohaldatakse seda rakendava õigusakti ehk ELi Nõukogu määruse alusel. Seega leiab informatsiooni veebilehe abil tuvastatud finantssanktsiooni subjekti suhtes kohaldatava finantssanktsioonist Euroopa Liidu (edaspidi EL) Nõukogu määrusest, milles on sätestatud sanktsiooni sisu, ulatus ja subjektide nimekiri. Just nimetatud dokument on olulise tähtsusega et leida info, millised on need piiravad meetmed, mis sanktsiooni rakendamiseks võtta tuleb. Finantssanktsiooni rakendava õigusakti ehk ELi Nõukogu määruse leiab Euroopa Liidu Teataja kodulehelt[[5]](#footnote-5). Rohkem teavet Euroopa Liidus kehtivate rahvusvaheliste sanktsioonide kohta leiab Euroopa välisteenistuse (European External Action Service) kodulehelt[[6]](#footnote-6).

ÜRO Julgeolekunõukogu kehtestatud rahvusvaheliste sanktsioonide kohta leiab teavet ÜRO Julgeoolekunõukogu kodulehelt[[7]](#footnote-7).

# Finantssanktsiooni subjekti kahtluse korral lisateabe hankimine ja teavitamiskohustus

Järgnev kirjeldus võetavatest tegevustest puudutab vaid piiravaid meetmeid, mida saab käsitleda finantssanktsioonina.

Kui füüsiline või juriidiline isik **tuvastab**, et temaga ärisuhtes olev või seda kavandav isik on finantssanktsiooni subjekt või tema poolt kavandatav või tehtav tehing või toiming rikub finantssanktsiooni, **kohaldab** ta finantssanktsiooni ja **teavitab** sellest viivitamata RAB-i.

Seega eeldatakse, et isik käitub vähemalt tavapärase hoolsusega, et hoida ära sanktsioonirežiimi rikkuvate tehingute ja tegevuste teostamine.

Kui füüsiline või juriidiline isik **kahtleb**, kas temaga ärisuhtes olev või seda kavandav isik on finantssanktsiooni subjekt või et tema poolt kavandatav või tehtav tehing või toiming rikub finantssanktsiooni, **kohaldab** ta finantssanktsiooni ja **hangib lisateavet** asjaolude kohta, mis võimaldavad kindlaks teha, kas kavandatav või tehtav tehing või toiming rikub finantssanktsiooni. Ehk kui on alust arvata, et mingi tegevus või näiteks äriline tehing võib mingil moel mingit sanktsiooni rikkuda, tuleb seda võimalust kontrollida, ning igaks juhuks võtta piiravad meetmed (näiteks rakendada teenuse osutamise keeldu), millest tuleb teavitada ka RAB-i.

Kui füüsiline või juriidiline isik **tuvastab lisateabe põhjal** finantssanktsiooni subjekti või et tema poolt kavandatav või tehtav tehing või toiming rikub finantssanktsiooni **või lisateave ei võimalda s**eda **kindlaks teha**, **kohaldab** isik finantssanktsiooni ja **teavitab** sellest viivitamata RAB-i.

Nimetatud kohustuse sõnastus viitab asjaolule, et kui kontrolli tulemusel ei õnnestu kahtlust sanktsiooni rakendamiseks vajaliku olukorra osas hajutada, tuleb jätkata piiravate meetmete võtmisega.

RAB-ile tuleb teade esitada **viivitamata kuid mitte hiljem kui kahe tööpäeva jooksul.**

Rahapesu andmebüroole esitatava teate vormi[[8]](#footnote-8) ja esitatava teate täitmise juhendi[[9]](#footnote-9) leiab RAB kodulehelt[[10]](#footnote-10).

# Rahapesu andmebüroo

Finantssanktsiooni rakendamise üle teostab järelevalvet RAB, samuti menetleb laekunud sanktsioonikahtlusega teateid RAB, olles seega finantssanktsioonide rakendamise osas pädevaks isikuks. RAB avaldab või teeb oma veebilehel viivitamata kättesaadavaks teabe finantssanktsiooni kehtestamise, muutmise või lõpetamise kohta, samuti koostab ja avaldab vähemalt üks kord aastas finantssanktsioonide Eestis rakendamise koondülevaate tuvastatud finantssanktsiooni subjektide, kohaldatud finantssanktsioonide kohta (tavaliselt aastaraamatus). Kui rahvusvahelist (finants)sanktsiooni rakendav õigusakt võimaldab teha erandeid või lubab teenust osutada või tehingut või toimingut teha vaid loa alusel (ja isikul on õigustatud huvi nimetatud luba saada), tuleb esitada sellekohane taotlus RAB-le. RAB teeb loa andmise osas või erandi andmise osas otsuse 30 päeva jooksul alates taotluse saamisest.

RAB kohustub taotluse (isikult, kelle suhtes on kohaldatud finantssanktsiooni) või teate (kahtlus finantssanktsiooni rikkumisest, tuvastatud finantssanktsiooni subjekt, kohaldatud finantssanktsiooni osas info saamine) saamisel kümne tööpäeva jooksul:

 1) kontrollima, kas taotluse esitanud või tuvastatud isik on finantssanktsiooni subjekt.;

 2) kontrollima, kas tegemist on finantssanktsiooni rikkuva tehingu või toiminguga.;

 3) kontrollima, kas finantssanktsiooni on kohaldatud õiguspäraselt.;

 4) teavitama taotluse või teate esitajat viivitamata kontrolli tulemustest.

RAB-l on õigus vajaduse korral seada vara käsutamisele piirangud, kuid seda juhul kui on tekkinud kahtlus, et rahvusvahelise finantssanktsiooni subjekt on kasutanud või käsutanud rahalisi vahendeid või majandusressursse.

# Erikohustustega isik

RSanS § 20 määrab erikohustusega isikute ringi, kellele kehtestatakse suurem hoolsuskohustus finantssanktsiooni kohaldamisel, kuna erikohustusega isiku majandus- ja kutsetegevuse iseloomu tõttu puutub ta tihemini kokku ohtude ja rikkumistega, samuti oskab selline ettevõte paremini riskantseid olukordi hinnata ja nende kohta teavet talletada ja edastada. Finantssanktsiooni kontekstis iseloomustavad suurenenud rikkumise riski näiteks asjaolud, kus erikohustustega isikul on võimaliku tehingupartneri isikusamasuse tuvastamisel tekkinud kahtlus esitatud andmete tõelevastavuses või kliendi päritolus.

Erikohustustega isikuteks on esiteks isikud, kelle tegevuse riskid tulevad nende majandus-, kutse- või ametitegevuse laadist, ja teiseks isikud, kelle riskid tulevad suuresummaliste sularahatehingute tegemisest või vahendamisest.

Erikohustustega isik on:

1. krediidiasutus rahapesu ja terrorismi rahastamise tõkestamise seaduse tähenduses (RahaPTS § 6 lg 1);
2. finantseerimisasutus rahapesu ja terrorismi rahastamise tõkestamise seaduse tähenduses, välja arvatud Euroopa Keskpank ja Euroopa Majanduspiirkonna lepinguriikide keskpangad (RahaPTS § 6 lg 2);
3. virtuaalvääringu teenuse pakkujad (raha vastu vahetamise teenuse pakkuja ja virtuaalvääringu rahakotiteenuse pakkuja) rahapesu ja terrorismi rahastamise tõkestamise seaduse tähenduses (RahaPTS § 10 ja §101);
4. kontohalduri staatusega isik väärtpaberite registri pidamise seaduse tähenduses ja väärtpaberite keskdepositoorium, kui ta korraldab väärtpaberikontode avamist ning osutab registritoimingutega seotud teenuseid ilma kontohalduri vahenduseta (Kontohalduri mõiste on defineeritudväärtpaberite registri pidamise seaduses (EVKS), mille järgi võivad kontohalduriks olla Eesti väärtpaberituru kutselised osalised ja Eesti Pank (lisaks ka EVKSi § 32 lõikes 2 nimetatud isikud);
5. käesoleva lõike punktides 1–4 nimetatud asutustega sama laadi teenust pakkuva välisriigi teenusepakkuja Eesti äriregistrisse kantud filiaal.

Kui erikohustustega isikul on rohkem kui üks juhatuse liige, määrab erikohustustega isik juhatuse liikme, kes vastutab erikohustustega isiku RSanS §-des 21, 22 ja 23 sätestatud kohustuste ning RSanS-i alusel kehtestatud õigusaktide ja juhendite täitmise eest.

Erikohustustega isik määrab RSanS-is sätestatud ülesannete täitmise, sealhulgas finantssanktsiooni kohaldamise eest vastutava isiku ja edastab tema kontaktandmed RAB-ile.

* 1. **Erikohustustega isiku kohustused (RSanS § 21 lg 1-4):**
	+ kontrollib finantssanktsiooni jõustumisel, muutmisel või lõppemisel, kas temaga ärisuhtes olev või seda kavandav isik on finantssanktsiooni subjekt. Tuvastades finantssanktsiooni subjekti või kavandatava tehingu vastuolu finantssanktsiooniga, tuleb kohaldada finantssanktsiooni ja teavitada RAB-i. Teavitamiskohustuse täitmiseks rahapesu andmebüroole esitatava teate vormi ning selle täitmise juhendi kehtestab valdkonna eest vastutav minister määrusega;
	+ finantssanktsiooni subjekti või finantssanktsiooni rikkumise kahtluse korral tuleb kohaldada järgnevaid hoolsusmeetmeid, sh ka finantssanktsiooni rikkumise riski või kahtluse korral
		- koguda lisateavet ja seda sõltumatust ja usaldusväärsest allikast kontrollida;
		- kogub lisateavet ärisuhte, tehingu või toimingu eesmärgi ja olemuse kohta ning kontrollib seda lisadokumentide, andmete või teabe põhjal, mis pärineb usaldusväärsest ja sõltumatust allikast.

Erikohustusega isiku tegevuste osas peab RAB selgitama, et ootused finantssanktsioonide rakendamiseks võetavate tegevuste osas on nendes tegevusvaldkondades kõrgemad tavaisikutest. Kuivõrd erikohustusega isikud on kohustatud isikud ka RahaPTS mõistes, peab nende ettevõtete nimetatud seaduse § 13 lg 3 p 3 alusel määratud riskijuhtimise mudel olema valmis muuhulgas tuvastama ja maandama kõrge riskiga tehinguid ja asjaolusid RahaPTS § 37 lg 4 p 3 tulenevalt. See tähendab seda, et erikohustusega isik peab olema valmis tuvastama oma teenuste osutamisel riske, mis võivad osundada rahvusvahelise finantssanktsiooni rikkumisele, peab suutma võtma nende riskide tuvastamiseks ja kontrollimiseks vajalikke meetmeid, ja vajadusel olema valmis rakendama piiravaid meetmeid ehk rakendama finantssanktsiooni. Seega sõltuvalt erikohustusega isiku ärimudelist, peab ettevõtja silmas pidama võimalust ja tegema jõupingutusi sellise võimaluse tuvastamiseks ja tõkestamiseks, et tema teenuseid võidakse klientide või teenust tarbivate isikute poolt kasutada kehtestatud finantssanktsioonirežiimi rikkumiseks. Selle võimaluse kasutamise vältimiseks peavad isikule olema teada võimalused, kuidas tema teenust kasutades rahvusvahelist finantssanktsiooni rikkuda võidakse, ja ta peab võtma tegevusi, et sellist võimalust ära hoida. Võetavate tegevuste hulka kuulub näiteks riskide kaardistamine, riskidele ja teenuse iseloomule vastavate kontrollimeetodite kasutuselevõtt sh selleks vajaduseks ettevõtte organisatsioonilise ülesehituse kujundamine ja vajadusel IT-lahenduste baasil kontrollisüsteemide juurutamine, sellekohane protsesside ja vastutusalade kirjeldamine ettevõtte sees (sisemised protseduurireeglid), töötajate koolitamine, nimetatud ülesannete täitmise alase sisekontrolli teostamine, jne.

* 1. **Andmete kogumine ja säilitamine**

Erikohustustega isik kogub ja hoolsusmeetmete täitmisel kogutud andmeid viie aasta jooksul viisil, mis võimaldab ammendavalt ja viivitamata vastata RAB-i päringutele.

Andmete säilitamine võimaldab erikohustustega isikul tõendada RSanS-ist tulevate kohustuste nõuetekohast täitmist ning võimaldab selle kaudu riigil tagada finantssanktsiooni kohaldamise üle tõhusa järelevalve. Kui RAB taotleb erikohustusega isikult säilitatud andmete esitamist, kasutab ta andmeid ainult sel eesmärgil, milleks ta neid küsib ja kogub – kontrolli tegemiseks ja tõhusa finantssanktsiooni kohaldamise tagamiseks. RAB lähtub andmete töötlemisel isikuandmete kaitse seadusest, andmete töötlemise seaduslikkust kontrollib Andmekaitse Inspektsioon.

**6.3. Protseduurireeglid ja sisekontrollieeskiri**

Erikohustustega isik kehtestab kirjalikus või kirjalikku taasesitamist võimaldavas vormis protseduurireeglid, millega tagatakse ettevõtte selline organisatsiooniline ülesehitus, mis võimaldab erikohustusega isikul tulenevalt oma majandustegevuse iseloomust viivitamata tuvastada finantssanktsiooni jõustumine, muutmine või lõppemine, mis võimaldab hinnata rahvusvahelise finantssanktsiooni alaste rikkumiste riske (erikohustusega isiku teenuste kasutamise läbi võimaldatakse finantssanktsiooni rikkumise toimepanemine) ning mis sisaldavad juhiseid vähemalt:

* + finantssanktsiooni subjekti ja finantssanktsiooni rikkuva tehingu või toimingu tuvastamise kohta;
	+ finantssanktsiooni subjekti tuvastamise või finantssanktsiooni rikkuva tehingu või toimingu kahtluse korral toimimise kohta;
	+ finantssanktsiooni rikkumise riski kindlakstegemise ja selle tuvastamise korral toimimise kohta;
	+ teavet kogutava lisateabe kohta ning informatsiooni selles osas, millistest sõltumatutest ja usaldusväärsetest allikatest on võimalik seda kontrollida;
	+ teatamiskohustuse täitmise kohta;
	+ andmete säilitamise ja nende kättesaadavaks tegemise kohta.

Erikohustustega isik korraldab protseduurireeglite ja sisekontrollieeskirja täitmise ning rakendamise erikohustustega isiku töötajate poolt, kes lähtuvad oma igapäevategevuses protseduurireeglitest. Sisekontrollieeskiri on organisatsiooni sisene kord protseduurireeglite täitmise kontrollimiseks, mis peab kirjeldama muu hulgas sisekontrolli sagedust, protseduuri ning tulemuste säilitamise korda. Protseduurireeglid ja sisekontrollieeskiri võivad olla vormistatud eraldi või ühes dokumendis.

**6.4. Õigusteenuse osutaja ja ametitoimingu teostaja kohustused**

RSanS § 21 lõikeid 1-4 (välja toodud juhendi punktis 6.1.) kohaldatakse ka notari, advokaadi, kohtutäituri, pankrotihalduri, ajutise pankrotihalduri ja muu õigusteenuse osutaja suhtes, kui ta tegutseb:

1. finants- või kinnisvaratehingus oma kliendi esindajana tema nimel ja arvel, samuti siis, kui ta juhendab tehingu kavandamist või aitab kliendil ellu viia või teeb ametitoimingut, mis puudutab kinnisasja või ettevõtte või äriühingu aktsiate või osade ostu ja müüki või
2. kliendi raha, väärtpaberite või muu vara haldamist või
3. makse-, hoiu- või väärtpaberikontode avamist või haldamist või
4. äriühingu asutamiseks, tegevuseks või juhtimiseks vajalike vahendite hankimist või
5. usaldusfondi, äriühingu, sihtasutuse või muu juriidilise isiku staatust mitteomava isikute ühenduse asutamist, tegevust või juhtimist.

Kui nimetatud isikud tegutsevad finants- ja kinnisvaratehingutes oma kliendi esindajana kliendi nimel ja arvel või juhendavad konkreetse tehingu tegemist eespool nimetatud juhtudel, peavad nad täitma ettenähtud kohustusi.

RSanS § 21 lõigetes 1 ja 4 sätestatud teavitamiskohustust ei kohaldata õigusteenuse osutaja suhtes, kui ta hindab kliendi õiguslikku olukorda, kaitseb või esindab klienti kohtu-, vaide- või muus sellises menetluses, sealhulgas nõustab klienti menetluse alustamises või vältimises, olenemata sellest, kas teave on saadud enne menetlust, menetluse kestel või pärast menetlust.

 **6.5. Registripidaja**

Finantssanktsiooni kohaldavad oma pädevuse kohaselt registrite pidajad või vastutavad või volitatud töötlejad (edaspidi registripidaja):

Registripidaja on:

 1) Eestis kehtivate Euroopa patentide register;

 2) kasulike mudelite register;

 3) kauba- ja teenindusmärkide register;

 4) kinnistusraamat;

 5) laevakinnistusraamat;

 6) mittetulundusühingute ja sihtasutuste register;

 7) patendiregister;

 8) riiklik liiklusregister;

 9) tööstusdisainilahenduste register;

 10) Eesti väärtpaberite register;

 11) õhusõidukite register;

 12) äriregister.

Registripidaja keeldub tegemast finantssanktsiooni rikkuvat kannet. Registripidajad on kohustatud pöörama oma tegevuses erilist tähelepanu tehingut või toimingut tegeva isiku, samuti tehingu või toimingu tegemist kavandava isiku tegevusele ja asjaoludele, mis viitavad võimalusele, et isik on rahvusvahelise finantssantsiooni subjekt või temaga seotud isik, ning keelduma registrikande tegemisest juhul, kui tehingu esemeks on külmutatud vara või tehingu üheks pooleks on finantssanktsiooni subjekt, kelle vara tuleb külmutada. Registripidaja ei tee kannet ka juhul, kui vara võõrandamise kokkulepe on korrektselt sõlmitud ja sellest on nõuetekohaselt teatatud, sest rahvusvahelist sanktsiooni rikkuv tehing on tühine, mis tähendab, et avalduse registripidajale esitamise ajal ei ole tehingu eseme omandiõigus muutunud.

Registripidaja määrab isiku, kes korraldab oma pädevuse piires finantssanktsiooni rakendamist, ja edastab tema kontaktandmed RAB-ile. Registrite puhul peab isik tagama töökorralduse, mis võimaldab finantssanktsiooni tõhusa tuvastamise ja rakendamise, olema kontaktisikuks Välisministeeriumile ja RABile. Välisministeerium on RAB-le teadaolevalt rahvusvahelise sanktsiooni riigisisese rakendamise koordineerijana regulaarselt teavitamas registripidajaid uue finantssanktsiooni kehtestamisest või muutmisest, samuti uue sanktsioonisubjekti nimekirja lisamisest või sealt eemaldamisest.

Registripidaja teavitab RAB-i finantssanktsiooni subjekti või finantssanktsiooni rikkuva tehingu või toimingu tuvastamisest[[11]](#footnote-11). Nagu kõigile füüsilistele ja juriidilistele isikutele, kehtib ka registripidajale RsanS § 19 sätestatud kohustus küsida finantssanktsiooni tuvastamise kahtluse korral lisateavet ja teavitada vajaduse korral RABi.

# Kui isiku suhtes on kohaldatud finantssanktsiooni

Isikul, kelle suhtes on kohaldatud finantssanktsiooni, on õigus esitada rahapesu andmebüroole taotlus, et see kontrolliks, kas sanktsiooni kohaldamine oli õiguspärane.

Isikul, kelle suhtes on rakendatud finantssanktsiooni, on õigus pöörduda rahapesu andmebüroo poole erandi taotlemiseks, kui rahvusvahelist sanktsiooni kehtestav või rakendav akt võimaldab teha erandeid ning külmutatud vahendeid on vaja kasutada möödapääsmatute eluliste vajaduste rahuldamiseks.

Isik, kes ei ole finantssanktsiooni subjekt, kuid kelle rahalised vahendid ja majandusressursid on RSans § 15 lg 1 alusel külmutatud, võib taotleda rahapesu andmebüroolt luba kasutada oma osa ühisomandist.

Kui rahvusvahelise sanktsiooni subjekt leiab, et tema lisamine Euroopa Liidu Nõukogu sanktsiooninimekirja ei ole õiguspärane või soovib enda isiku eemaldamist sanktsioonide nimekirjast, siis peab ta esitama, vastavasisulise põhjendatud kirjaliku taotluse koos taotlust toetavate lisadokumentidega (nende olemasolu korral) Euroopa Liidu Nõukogu postiaadressile:

Council of the European Union

General Secretariat

DG C 1C

Rue de la Loi/Wetstraat 175

1048 Bruxelles/Brussel

BELGIQUE/BELGIË

E-post: sanctions@consilium.europa.eu

Juhul kui rahvusvahelise finantssanktsiooni subjekt soovib enda isiku eemaldamist ÜRO rahvusvaheliste finantssanktsioonide nimekirjast, peab ta esitama ÜRO ombudsmanile vastavasisulise põhjendatud taotluse aadressile:

Office of the Ombudsperson

United Nations

1 UN Plaza, TB-08041D

New York, NY 10017, USA

E-post: ombudsperson@un.org

1. <https://www.riigiteataja.ee/akt/119032019011> [↑](#footnote-ref-1)
2. <https://www.politsei.ee/et/rahapesu-andmebueroo> [↑](#footnote-ref-2)
3. [Financial Sanctions Database.](https://eeas.europa.eu/headquarters/headquarters-homepage_en/8442/Consolidated%20list%20of%20sanctions) [↑](#footnote-ref-3)
4. <https://www.sanctionsmap.eu/#/main> [↑](#footnote-ref-4)
5. <https://eur-lex.europa.eu/oj/direct-access.html?locale=et> [↑](#footnote-ref-5)
6. [https://www.consilium.europa.eu/en/policies/sanctions/#](https://www.consilium.europa.eu/en/policies/sanctions/) [↑](#footnote-ref-6)
7. <https://www.un.org/securitycouncil/sanctions/information> [↑](#footnote-ref-7)
8. Rahapesu andmebüroole esitatava teate vorm [https://www.riigiteataja.ee/aktilisa/1070/6201/9002/Lisa\_1.pdf#](https://www.riigiteataja.ee/aktilisa/1070/6201/9002/Lisa_1.pdf) [↑](#footnote-ref-8)
9. Rahapesu andmebüroole esitatava teate täitmise juhend [https://www.riigiteataja.ee/aktilisa/1070/6201/9002/Lisa\_2.pdf#](https://www.riigiteataja.ee/aktilisa/1070/6201/9002/Lisa_2.pdf) [↑](#footnote-ref-9)
10. <https://www.politsei.ee/et/rahapesu-andmebueroo> [↑](#footnote-ref-10)
11. Rahapesu andmebüroole esitatava teate vorm [https://www.riigiteataja.ee/aktilisa/1070/6201/9002/Lisa\_1.pdf#](https://www.riigiteataja.ee/aktilisa/1070/6201/9002/Lisa_1.pdf) [↑](#footnote-ref-11)